Diari Oficial de la Generalitat Valenciana


Sumari del DOGV 3561, del 16-08-1999 (1999/6900)

Acord d'1 de juliol de 1999, de la Comissió Territorial d'Urbanisme de Castelló, relatiu a la declaració de conformitat amb l'ordenació urbanística d'un centre de telecomunicació i una torre autosuportada en el municipi de Benicàssim.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3561

Data del DOGV
:   16-08-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/6900


Data del document
:   01-07-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * pla d'urbanisme

Acord d'1 de juliol de 1999, de la Comissió Territorial d'Urbanisme de Castelló, relatiu a la declaració de conformitat amb l'ordenació urbanística d'un centre de telecomunicació i una torre autosuportada en el municipi de Benicàssim. [1999/6900]
  
Vist l'expedient relatiu a la declaració de conformitat amb l'ordenació urbanística d'un centre de telecomunicació i una torre autosuportada en el municipi de Benicàssim, i de conformitat amb els següents
  
Antecedents
  
Primer
  
El ple de l'Ajuntament de Benicàssim, en sessió d'1 de febrer de 1999, va resoldre sotmetre a informació del públic el projecte elaborat per la Televisió Autonòmica Valenciana, SA, per a la construcció d'un centre de telecomunicacions i una torre autosuportada de 56 m de gelosia, cosa que es va dur a terme mitjançant anuncis publicats en el periòdic Mediterráneo d'1 de març de 1999, en el Butlletí Oficial de la Província de 13 de març de 1999 i en el Diari Oficial de la Generalitat Valenciana de 23 de març de 1999. Transcorregut el període d'informació al públic, durant el qual no es van formular al·legacions, el ple de l'ajuntament va aprovar provisionalment el projecte en sessió de 7 de maig de 1999, després l'expedient es va remetre al Servei Territorial d'Urbanisme el 26 de maig de 1999.
  
Segon
  
 La documentació està formada pels projectes tècnics d'execució del centre de telecomunicacions i de la torre autosuportada de 56 m de gelosia.
  
Tercer
  
 L'objecte del projecte és la instal·lació, per part de la Televisió Valenciana (TVV,SA), d'un equip d'emissor de televisió en el mont Bartolo de Benicàssim, la finalitat del qual és fer possible la captació a Castelló i municipis limítrofs de les emissions retransmeses pel segon canal de la Televisió Valenciana, Notícies 9, alhora que serveix de centre nodal per al transport i enllaç de senyals entre València i Castelló.
  
El repetidor consta dels elements següents:
  
- Una torre metàl·lica autoestable de 56 metres d'altura, coronada per un parallamps tipus Franklin de 2,5 metres aproximadament.
  
- Una caseta de dues plantes d'uns 90 metres quadrats en planta per a la instal·lació de l'emissora i elements annexos.
  
- Una tanca metàl·lica que delimitarà un recinte d'uns 200 metres quadrats.
  
Quart. L'11 de desembre de 1998 s'ha emés una estimació d'impacte ambiental per part de la Direcció General per al Desenvolupament Sostenible de la Conselleria de Medi Ambient.
  
Fonaments de dret
  
Primer
  
 Segons resulta de l'article 1.2 de la Llei 4/1980, de 10 de gener, que aprova l'Estatut de la Ràdio i la Televisió, la radiodifusió i la televisió són un «servei públic essencial». Del que l'article 37.3 de l'Estatut d'Autonomia de la Comunitat Valenciana estableix, en relació amb la Llei autonòmica 7/1984, de 4 de juliol, la Radiotelevisió Valenciana té la naturalesa de servei públic de la Generalitat Valenciana.
  
L'article 81 de la Llei 6/1994, de 15 de novembre, Reguladora de l'Activitat Urbanística (a partir d'ara LRAU), després d'indicar que estarà subjecta a llicència d'obres l'execució d'obres públiques i de construccions de servei públic quan així ho exigesca la legislació reguladora de la corresponent obra o servei, afegeix que «la realització material de tota obra pública exigeix verificar, prèviament, la compatibilitat amb l'ordenació territorial urbanística i territorial». Els articles 169 i 170 del Reglament de Planejament de la Comunitat Valenciana, aprovat pel Decret 201/1998, de 15 de desembre (a partir d'ara RPCV), regulen el procediment de verificació de la compatibilitat de les obres públiques de la Generalitat amb l'ordenació urbanística.
  
L'actuació que origina aquest expedient consisteix en la construcció per part de la Televisió Valenciana, SA, d'un centre de telecomunicació al cim del Bartolo, al Desert de les Palmes, al municipi de Benicàssim. Es tracta, indubtablement, d'una obra de servei públic, per la qual cosa ha de verificar-se la compatibilitat amb l'ordenació urbanística, segons el que assenyalen els articles 169 i 170 del RPCV.
  
Segon
  
El centre de telecomunicacions que origina aquest procediment s'ubica en terrenys que el Pla General de Benicàssim classifica com a sòl no urbanitzable de Protecció Mediambiental (SNU-PM). La zona en què s'ubicarà el centre es troba inclosa en l'àmbit del paratge natural del Desert de les Palmes, al qual li és aplicable la normativa establerta en el Pla Rector d'Ús i Gestió del Paratge Natural, aprovat pel Decret 95/1995, de 16 de maig.
  
L'article 9 de la Llei 4/1992, de 5 de juny, del sòl no urbanitzable, estableix que «en la categoria de sòl no urbanitzable subjecte a una especial protecció, sense perjudici de les limitacions derivades de la legislació protectora del medi ambient, no es podran ubicar instal·lacions ni construccions i obres excepte aquelles que tinga previstes el planejament, expressament i excepcionalment, per ser necessàries per a la seua millor conservació i per a l'ús públic compatible amb els específics valors justificatius de la seua especial protecció».
  
L'article 4.8 de les Normes Urbanístiques del Pla General de Benicàssim, aprovat definitivament el 28 de juny de 1994 assenyala que en la zona de sòl no urbanitzable de protecció ecològica i mediambiental (SNU-PM), «s'atendrà el règim d'usos que establesca el Pla Rector». L'article 24 de la normativa del Pla Rector del Paratge Natural del Desert de les Palmes disposa que «queden prohibides les obres d'infraestructura de telecomunicacions, excepte les relacionades amb la guarderia i la gestió del paratge natural i aquelles d'interés públic que se sotmetran, igualment, a estimació d'impacte ambiental». La infraestructura de telecomunicació sol·licitada per la Televisió Valenciana és d'interés públic, atés que la legislació sectorial la qualifica de servei públic essencial; d'una altra banda, la instal·lació ha obtingut l'estimació d'impacte ambiental favorable l'11 de desembre de 1998. D'això se segueix que l'obra de servei públic que ens ocupa sí que està prevista i és compatible amb l'ordenació urbanística aplicable.
  
L'execució material del centre de telecomunicació haurà de complir les condicions establertes per l'estimació d'impacte ambiental, que són les següents:
  
«1. Les façanes de l'edifici, així com les mitgeres i parets unides al descobert, hauran de conservar-se en les degudes condicions de seguretat, higiene i estètica; i caldrà procedir a l'estucat, pintura o blanqueig sempre que aquesta ho necessite o ho dispose l'Ajuntament de Benicàssim o aquesta Conselleria (la de Medi Ambient).
  
2. Tots els paraments visibles des de l'exterior seran tractats amb iguals materials i qualitat de les façanes, i es prohibeix la impermeabilització d'aquests amb materials bituminosos de colors obscurs o qualssevol altres revestiments no adaptats a les característiques del medi quant a la incidència visual, almenys que aquests siguen recoberts o blanquejats. Les façanes laterals i posteriors es tractaran amb condicions de composició i materials semblants als de la façana principal.
  
3. Els cossos construïts sobre la coberta de l'edifici: torrasses d'escala, torres de refrigeració, dipòsits d'aigua, xemeneies, pannells de captació d'energia solar, etc., quedaran integrats en la composició d'edifici i ocults. Els materials i colors de la caseta seran els propis de l'entorn per tal de facilitar la integració d'aquesta.
  
4. El tram de la línia elèctrica subterrània s'ajustarà al camí existent per tal de minimitzar l'afecció sobre la coberta vegetal.
  
5. Recollida de totes les restes de materials originades, i restauració de totes les àrees afectades (rasa de línia elèctrica subterrània, etc.) mitjançant la revegetació amb espècies pròpies de l'entorn».
  
Tercer
  
 Ja que, com s'ha raonat en l'apartat anterior, l'obra sol·licitada per Televisió Valenciana sí que tenia cobertura en la normativa urbanística aplicable a aquest sòl no urbanitzable d'especial protecció, segons el que estableix l'article 169.2.A del RPCV, la verificació d'aquesta compatibilitat hauria d'haver-se efectuat directament per l'ajuntament mitjançant la concessió de la llicència municipal d'obra, sense necessitat de tramitar el procediment del pla especial.
  
No obstant l'anterior, atés que l'Ajuntament de Benicàssim ha remés l'expedient a aquesta conselleria, procedeix que aquesta, conforme als apartats 3 i 4 de l'article 170 del RPCV, declare expressament la compatibilitat de l'obra amb l'ordenació urbanística.
  
La declaració de conformitat amb l'ordenació urbanística ho és amb independència que aquesta actuació puga necessitar, si escau, tipus d'autoritzacions, com pogueren ser les de l'organisme competent en matèria de telecomunicacions, o, de ser exigible, la relativa a aviació civil; en cas de ser preceptives tal autoritzacions, hauran d'obtenir-se amb independència d'aquesta resolució, el contingut de la qual és merament urbanístic.
  
Quart
  
 La declaració de conformitat regulada en l'article 170 del RPCV es tramita pel procediment dels plans especials. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, el sotssecretari d'Urbanisme i Ordenació Territorial pot elevar proposta d'aprovació del planejament urbanístic (inclosos plans especials) al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme
  
 acorda
  
Declarar compatible amb l'ordenació urbanística el projecte de construcció d'un centre de telecomunicacions i una torre autosuportada promoguts per Televisió Valenciana SA, al municipi de Benicàssim.
  
Contra aquest acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú.
  
Castelló de la Plana, 1 de juliol de 1999.- El secretari de la Comissió Territorial d'Urbanisme: Fernando Renau Faubell.